b'\n_START_ARTICLE_\nDomul din Salzburg\n_START_SECTION_\nIstoric\n_START_PARAGRAPH_\nPrima catedral\xc4\x83 a fost construit\xc4\x83 \xc3\xaen timpul sf\xc3\xa2ntului Virgil de Salzburg (745-784), probabil pe funda\xc8\x9biile unei biserici construite de Sf. Rupert. Primul dom a fost men\xc8\x9bionat \xc3\xaen 774. A\xc8\x99a-numitul Virgil Dom a fost construit \xc3\xaen anii 767 - 774 \xc8\x99i avea 66 de metri lungime \xc8\x99i 33 de metri l\xc4\x83\xc8\x9bime._NEWLINE_Arhiepiscopul Arno (785\xe2\x80\x93821) a fost primul care a dispus renovarea domului, lucr\xc4\x83rile dur\xc3\xa2nd mai pu\xc8\x9bin de 70 de ani. \xc3\x8en 842, cl\xc4\x83direa a ars dup\xc4\x83 ce a fost lovit\xc4\x83 de un fulger. Trei ani mai t\xc3\xa2rziu, s-a \xc3\xaenceput reconstruirea catedralei._NEWLINE_\xc3\x8en perioada 1000-1020, \xc3\xaen timpul p\xc4\x83storirii arhiepiscopului Hartwig (991\xe2\x80\x931023), a fost construit un cor cu o cript\xc4\x83 \xc3\xaenspre vest. Sub arhiepiscopul Konrad I (1106-1147), au fost construite turnurile de pe latura de vest._NEWLINE_Aceast\xc4\x83 biseric\xc4\x83 original\xc4\x83 a experimentat, astfel, cel pu\xc8\x9bin trei campanii de construiri \xc8\x99i reconstruiri extensive la \xc3\xaenceputul Evului Mediu, rezult\xc3\xa2nd \xc3\xaen final o bazilic\xc4\x83 romanic\xc4\x83. \xc3\x8en 1598 bazilica a fost grav avariat\xc4\x83, iar dup\xc4\x83 mai multe \xc3\xaencerc\xc4\x83ri e\xc8\x99uate de restaurare \xc8\x99i reconstruc\xc8\x9bie prin\xc8\x9bul-arhiepiscop Wolf Dietrich (arhiepiscop \xc3\xaen perioada 1587\xe2\x80\x931612) a ordonat demolarea cl\xc4\x83dirii. Wolf Dietrich a fost un protector \xc8\x99i sus\xc8\x9bin\xc4\x83tor al arhitecturii baroce moderne din Italia, pe care a v\xc4\x83zut-o \xc3\xaen special la Roma. El a dispus construirea \xc3\xaen apropiere a cl\xc4\x83dirii Alte Residenz, care este \xc3\xaen prezent anexat\xc4\x83 la catedral\xc4\x83._NEWLINE_Wolf Dietrich l-a angajat pe arhitectul italian Vincenzo Scamozzi s\xc4\x83 preg\xc4\x83teasc\xc4\x83 un plan pentru o cl\xc4\x83dire nou\xc4\x83 \xc8\x99i mai \xc3\xaenc\xc4\x83p\xc4\x83toare \xc3\xaen stil baroc. Construc\xc8\x9bia a \xc3\xaenceput abia \xc3\xaen timpul lui Markus Sitticus von Hohenems (1612-1619), succesorul lui Wolf Dietrich, care a pus piatra de temelie a noii catedrale \xc3\xaen anul 1614. Catedrala actual\xc4\x83, proiectat\xc4\x83 de Santino Solari, care a schimbat fundamental planul ini\xc8\x9bial al lui Scamozzi, a fost finalizat\xc4\x83 \xc3\xaen mod remarcabil \xc3\xaen mai pu\xc8\x9bin de 15 ani, fiind terminat\xc4\x83 \xc3\xaen jurul anului 1628. La consacrarea sa din data de 24 septembrie 1628, 12 coruri pozi\xc8\x9bionate \xc3\xaen galeriile de marmur\xc4\x83 ale catedralei au c\xc3\xa2ntat un Te Deum compus de Stefano Bernardi, capelmaistru la curtea din Salzburg._NEWLINE_\xc3\x8en secolul al XVIII-lea capelmaistru al domului a fost compozitorul Michael Haydn.\n_START_SECTION_\nVestigii\n_START_PARAGRAPH_\nActuala catedral\xc4\x83 din Salzburg este construit\xc4\x83 par\xc8\x9bial pe temeliile bazilicii vechi. Pietrele de temelie ale bisericii anterioare pot fi v\xc4\x83zute \xc3\xaen Domgrabungen, un sit arheologic aflat sub catedral\xc4\x83, care are, de asemenea, mozaicuri \xc8\x99i alte artefacte g\xc4\x83site aici c\xc3\xa2nd aici s-a aflat forumul ora\xc8\x99ului roman Juvavum. Un alt obiect care s-a aflat \xc3\xaen cl\xc4\x83direa veche a bisericii este o cristelni\xc8\x9b\xc4\x83 \xc3\xaen stil gotic din secolul al XIV-lea. Moa\xc8\x99tele Sf\xc3\xa2ntului Rupert au fost transferate aici atunci c\xc3\xa2nd catedrala a fost finalizat\xc4\x83. _NEWLINE_Biserica are 142 de metri lungime \xc8\x99i 33 de metri \xc3\xaen\xc4\x83l\xc8\x9bime p\xc3\xa2n\xc4\x83 la cupol\xc4\x83. Stilul baroc al catedralei poate fi observat \xc3\xaen altar \xc8\x99i \xc3\xaen naos._NEWLINE_Catedrala din Salzburg a fost deteriorat\xc4\x83 \xc3\xaen timpul celui de-al doilea r\xc4\x83zboi mondial, atunci c\xc3\xa2nd o singur\xc4\x83 bomb\xc4\x83 a c\xc4\x83zut prin cupola central\xc4\x83. Repara\xc8\x9biile au avut loc destul de lent, dar restaurarea a fost finalizat\xc4\x83 pe la 1959.'